آوروپا پارلمانی‌ باشقانی آنتونیو تایانی، ایسپانیایا باغلی کاتالونیا اؤزارک یؤنتیمینین باغیمسیزلیق گیریشیمینی هئچ بیر آوروپا بیرلیگی اؤلکه‌سی‌نین تانیماق ایسته‌مه‌دیگینی بیلدیره‌رک، "آوروپا بیرلیگی بؤلونمک‌دن قورخما‌لی‌دیر و قورخور" دئدی.
ایتالیانین ایل مساجرو قزئتینه دانیشان تایانی، ایسپانیا و ایتالیا‌داکی پروسه‌لری دگرلندیردی.
کاتالونیاداکی پروسه‌لری یاخین‌دان ایزلدیگینی و وضعیتین گئتدیکجه جیدیلشدیگینی بیلدیرن تایانی، کاتالونیانین مستقیل‌لیک ایستیی‌نین ایسپانیا حقوقو و آنایاساسینا ضد اولدوغونو ساووندو.
تایانی،
" آوروپا بیرلیگی بؤلونمک‌دن قورخما‌لی‌دیر و قورخور. بو سببله آوروپا اؤلکه‌لری‌نین هامی‌سی کاتالونیانین مستقیل‌لیک گیریشیمینی دستکله‌مه‌یه‌جیینی آچیق شکیلده بیلدیریر" دئدی.
ایتالیادا لومباردیا و ونتو بؤلگه‌لرینده دوزنلنن رفراندومونون کاتالونیاداکیندان فرق‌لی اولدوغونو قید ائدن آنتونیو تایانی،
"لومباردیا و ونتو بؤلگه‌لرین‌دکی رفراندوملار یاسادیشی دئییل. کاتالون‌لار مستقیل‌لیک ایستییر. لومباردیا و ونتو بؤلگه‌سی ساده‌جه داها چوخ اؤزارکلیک ایستییر" دئدی.
ایتالیانین اقتصادی جهت‌دن زنگین بؤلگه‌لرین‌دن لومباردیا و ونتودا، مرکزی حاکمیت‌دن داها گئنیش حاق‌لار آلماغی خالقا سوروشماق اوچون بازار گونو رفراندوم ائدیلمیشدی.
